বিজিবি’র সকল ইউনিটে যথাযোগ্য মর্যাদায় মহান স্বাধীনতা ও জাতীয় দিবস উদযাপিত

তারিখ : ২৬ মার্চ ২০১৯

বর্ডার গার্ড বাংলাদেশ (বিজিবি) প্রতি বছরের ন্যায় এবারও বিপুল উৎসাহ, উদ্দীপনা ও যথাযোগ্য মর্যাদায় মহান স্বাধীনতা ও জাতীয় দিবস উদযাপন করেছে। মহান স্বাধীনতা ও জাতীয় দিবসের কর্মসূচী অনুযায়ী সূর্যোদয়ের সময় সাভার জাতীয় স্মৃতিসৌধে মহামান্য রাষ্ট্রপ্রতি ও মাননীয় প্রধানমন্ত্রী কর্তৃক পুষ্পস্তবক অর্পণ অনুষ্ঠানে উপস্থিত থেকে বিজিবি মহাপরিচালক মেজর জেনারেল মো: সাফিনুল ইসলাম, এনডিসি, পিএসসি বীর শহীদদের প্রতি শ্রদ্ধা জানান। সকাল ০৬২০ ঘটিকায় বিজিবি’র ইউনিটসমূহে জাতীয় পতাকা উত্তোলন করা হয়। সকাল ০৭১৫ ঘটিকায় বিজিবি মহাপরিচালক ঢাকায় কর্মরত বিজিবি’র সকল অফিসার, বিজিবিতে কর্মরত সকল মুক্তিযোদ্ধা, জুনিয়র কর্মকর্তা এবং অন্যান্য পদবীর সৈনিকবৃন্দের অংশগ্রহণে পিলখানাস্থ স্মৃতিসৌধ ‘সীমান্ত গৌরব’- এর বেদিতে পুষ্পস্তবক অর্পণ করে বীর শহীদের প্রতি শ্রদ্ধা জানান। এ সময় বিজিবি’র একটি চৌকস দল ‘গার্ড অব অনার’ প্রদান করে।

দিবসের অন্যান্য কর্মসূচীর মধ্যে ফজরের নামাজের পর পিলখানাস্থ কেন্দ্রীয় জামে মসজিদসহ বিজিবি’র সকল ইউনিট মসজিদে জাতির শান্তি ও সমৃদ্ধি, মুক্তিযুদ্ধের শহীদদের আত্মার শান্তি এবং বিজিবি’র উত্তরোত্তর অগ্রগতি কামনা করে বিশেষ মোনাজাত করা হয়। দুপুরে বিজিবি হাসপাতালের রোগীদের মাঝে উন্নত মানের খাবার পরিবেশন করা হয়। বিজিবি’র অডিটরিয়ামসমূহে বিজিবি সদস্য ও তাদের পরিবারবর্গ এবং বিজিবি স্কুল ও কলেজের ছাত্র-ছাত্রীদের জন্য মুক্তিযুদ্ধ ভিত্তিক চলচ্চিত্র প্রদর্শন, বিজিবি’র সকল ইউনিটে ‘‘বিজয়ী বাংলা তুমি সর্বত্র সগৌরবে’’ শীর্ষক রচনা প্রতিযোগিতার আয়োজন এবং সন্ধ্যার পর পিলখানাস্থ গুরুত্বপূর্ণ অফিস ভবন ও গেইটসমূহে আলোকসজ্জা করা হয়।